Vydal © Zachej.sk, 2024

Zostavila © Silvia Koscelanská–Hajdučeková

Grafika © Bookwork.sk

Jazyková korektúra: Katarína Harvanová

Biblické citáty sú uvedené podľa oficiálneho katolíckeho prekladu Svätého písma (SSV, 2016).

Obrázok na obálke:

Svätá Anna na tróne s Pannou a dieťaťom

Autorom pôvodného obrazu namaľovaného v Španielsku okolo roku 1500 je Osma Master.

ISBN 978-80-8211-710-6 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

• ÚVOD •

Ani v jednom zo štyroch evanjelií nenájdeme zmienku o svätej Anne. Evanjelisti sa totiž snažili zaznamenať Ježišove skutky a učenie. Avšak postupom času sa začali veriaci zaujímať aj o otázky, ktoré sa týkali Ježišovho detstva, príbuzných a iných podrobností ohľadom jeho pozemského života. Vznikali ďalšie spisy, apokryfné evanjeliá, ktoré už síce neboli zaradené do kánonického procesu, napriek tomu však obsahujú vzácny pohľad, ktorý nás so zachovaním správnej miery môže obohatiť. Podobne je to s tradíciami, legendami a zjaveniami svätých.

V týchto zdrojoch nájdeme aj informácie o živote svätej Anny. Problémom je, že tieto pramene nám nemôžu poskytnúť hodnoverné historické detaily, ba dokonca si v nich často protirečia. Preto aj životopisné údaje o svätej Anne sa v rôznych písomnostiach v mnohých detailoch líšia. Tento problém sa najvýraznejšie prejavuje najmä v prípade miestnych reálií; miesta jej narodenia, bývania či nájdenia a uloženia ostatkov. To však nič neuberá na nespochybniteľnej skutočnosti, že svätá Anna je matkou Panny Márie, že príťažlivá svätosť jej života môže byť pre nás veľmi inšpirujúca a že nám z neba rada pomáha svojím mocným orodovaním.

V tejto nádeji vám predkladáme aj túto knihu, ktorá si nekladie za cieľ byť vedeckou prácou či podať kritickú štúdiu o rôznych prameňoch života svätej Anny. Chce ju priblížiť ako ženu, ktorú Boh obdaroval výnimočnými milosťami, s ktorými ona výnimočným spôsobom spolupracovala. A hoci jej život sa na prvý pohľad môže zdať iba obyčajným životom manželky a matky s radosťami i ťažkosťami, ktoré k tomu patria, pri hlbšom ponorení sa do tohto príbehu objavíme bohatstvo, ktoré pramenilo z jej hlbokého vzťahu s Bohom.

• PREDHOVOR •

Úcta k svätej Anne bola vo východných krajinách rozšírená už v časoch prvotného kresťanstva. Veriaci si ju ctili ako preblahoslavenú matku najsvätejšej Panny Márie, ktorá nám porodila Spasiteľa sveta. Nad domčekom svätej Anny v Jeruzaleme, kde prebývala, keď sa zdržiavala v tomto svätom meste, bol už v ranom období Cirkvi postavený kostol.

Svätá Anna získava množstvo milostí pre tých, ktorí jej „venujú“ utorok. Tento deň je totiž podľa tradície dňom jej narodenia. Hovorí sa, že Panna Mária zjavila rôznym svätým prianie, aby každý utorok prejavili zvláštnu úctu jej matke. V tento deň sa môžeme modliť rôzne modlitby k svätej Anne (str. 87), či vykonať osobitnú pobožnosť na jej počesť. Určite ju veľmi poteší, ak pôjdeme na svätú omšu, prijmeme sväté prijímanie a poďakujeme Bohu za výsady, ktorými ju obdaril.

Svätá Gertrúda mala videnie, v ktorom jej bolo dané poznať, aké príjemné je svätým, keď ďakujeme Bohu za milosti, ktoré im udelil. Bolo jej zjavené, že tí, ktorí tak robia, budú ozdobení zásluhami svätých, ktorých si takto uctievajú.

Existuje aj ďalší spôsob, ktorým si môžeme uctiť svätú Annu. V jej životopise sa môžeme dočítať, že bola veľmi štedrá a dávala mnohé almužny. Iste jej spravíme radosť, ak darujeme v utorok na jej počesť nejaký milodar.

Svätú matku Annu si môžeme uctiť aj deviatimi modlitbami Zdravas’, Mária na počesť deviatich mesiacov, počas ktorých nosila vo svojom lone Nepoškvrnenú Pannu Máriu.

Ctitelia svätej Anny sa môžu nábožne pripraviť na slávenie jej sviatku, ktorý sa slávi 26. júla, modlitbou novény (str. 96).

A napokon, všetci sa môžeme usilovať o prehĺbenie a šírenie oddanosti k svätej Anne. K tomu nech nám pomôže aj táto kniha.

Na príhovor svätej Anny,
zahŕňaj nás, Pane, darmi;

v kríži nám daj stálosti!

Urob nás vždy poslušnými,
a napokon účastnými

na nebeskej radosti!

Amen.

Koniec ukážky